2021. gada 4. februārī Noteikumi Nr. 78

Rīgā (prot. Nr. 12 17. §)

**Kārtība, kādā aprēķina un piešķir valsts budžeta finansējumu
programmas "Latvijas skolas soma" īstenošanai no 2021. gada 1. janvāra līdz 2021. gada 31. decembrim**

Izdoti saskaņā ar

likuma "Par valsts budžetu 2021. gadam"

43. pantu

**I. Vispārīgie jautājumi**

1. Noteikumi nosaka kārtību, kādā aprēķina un piešķir valsts budžeta finansējumu programmas "Latvijas skolas soma" (turpmāk – programma) īstenošanai no 2021. gada 1. janvāra līdz 2021. gada 31. decembrim (turpmāk – finansējums) to izglītības iestāžu dibinātājiem, kuras īsteno klātienes vispārējās un profesionālās izglītības programmas, kā arī programmas attiecināmās izmaksas un finansējuma izlietošanas nosacījumus.

2. Finansējumu piešķir, lai segtu tādu pasākumu izmaksas, kuri dod iespēju izglītojamiem iepazīt Latviju mākslas un kultūras norisēs (mūzikā, teātrī, dejā, cirkā, vizuālajā mākslā, kino, arhitektūrā, dizainā, materiālajā un nemateriālajā kultūras mantojumā, literatūrā un grāmatniecībā) un ir saistīti ar mācību un audzināšanas darba saturu.

**II. Finansējuma aprēķināšanas un piešķiršanas kārtība**

3. Finansējuma sadalījums programmas īstenošanai privāto izglītības iestāžu dibinātājiem, ministrijām un augstskolām, kuru padotībā ir programmai atbilstošas izglītības iestādes, noteikts šo noteikumu 1. pielikumā, finansējuma sadalījums pašvaldībām līdz 2021. gada 30. jūnijam – šo noteikumu 2. pielikumā un finansējuma sadalījums pašvaldībām pēc administratīvi teritoriālās reformas no 2021. gada 1. jūlija – šo noteikumu 3. pielikumā. Finansējumu aprēķina, izmantojot šādu formulu:

D = S x K, kur

D – programmas īstenošanai piešķirtā finansējuma apmērs attiecīgajam izglītības iestādes dibinātājam (turpmāk – finansējuma saņēmējs);

S – Valsts izglītības informācijas sistēmā ievadītais un apstiprinātais izglītojamo skaits uz 2020. gada 1. septembri attiecīgā finansējuma saņēmēja izglītības iestādēs, kas klātienē īsteno vispārējās pamatizglītības un vispārējās vidējās izglītības programmas (tai skaitā profesionālās pamatizglītības programmas speciālajās izglītības iestādēs), un izglītojamo skaits uz 2020. gada 1. oktobri attiecīgā finansējuma saņēmēja izglītības iestādēs, kas klātienē īsteno pamata un vidējās profesionālās izglītības programmas (turpmāk – izglītības programmas);

K – 7 *euro*.

4. Kultūras ministrija, pamatojoties uz savstarpēji noslēgto finansēšanas līgumu par valsts budžeta līdzekļu piešķiršanu:

4.1. nodrošina finansējumu atbilstoši normatīvajiem aktiem budžeta izpildes jomā, ja finansējuma saņēmējs ir valsts budžeta iestāde;

4.2. pārskaita finansējumu uz kontu Valsts kasē vai Eiropas Ekonomikas zonā reģistrētā kredītiestādē, ja finansējuma saņēmējs ir cita publiska persona vai tās iestāde, izņemot valsts budžeta iestādes;

4.3. pārskaita finansējumu uz kontu Eiropas Ekonomikas zonā reģistrētā kredītiestādē, ja finansējuma saņēmējs ir privātpersona.

5. Kultūras ministrija atlikumu, ko finansējuma saņēmējs norādījis pārskatos par programmas īstenošanai izlietotajiem valsts budžeta līdzekļiem 2020. gadā, ietur no finansējuma saņēmējam paredzētajiem valsts budžeta līdzekļiem programmas īstenošanai no 2021. gada 1. janvāra līdz 2021. gada 18. jūnijam.

**III. Programmas attiecināmās izmaksas un finansējuma**

**izlietošanas nosacījumi**

6. Finansējuma saņēmējs nodrošina katram tā dibinātās izglītības iestādes izglītojamam, kas klātienē apgūst izglītības programmas, iespēju vismaz vienu reizi katrā mācību semestrī apmeklēt šo noteikumu 2. punktā minētajam programmas mērķim atbilstošu pasākumu. Minētais nosacījums attiecībā uz izglītojamiem, kas apgūst izglītības programmas ieslodzījuma vietā, attiecināms tiktāl, ciktāl tas nav pretrunā ar citu normatīvo aktu prasībām.

7. Finansējuma saņēmēja pienākums ir nodrošināt, ka programmas pasākumi ir saistīti ar mācību un audzināšanas darba saturu vienā vai vairākās mācību satura jomās vai audzināšanas darbā.

8. Programmas ietvaros ir šādas attiecināmās izmaksas, kas radušās laikposmā no 2021. gada 1. janvāra līdz 2021. gada 18. jūnijam un laikposmā no 2021. gada 1. septembra līdz 2021. gada 31. decembrim:

8.1. pasākuma ieejas maksa un izdevumi par biļetēm izglītojamiem un personām, kuras pavada grupu atbilstoši normatīvajiem aktiem, kas nosaka pavadošo personu skaitu (turpmāk – pavadošās personas);

8.2. maksa pakalpojuma sniedzējam par pasākuma norises nodrošināšanu (tehniskās izmaksas, pakalpojuma sniedzēja personāla atlīdzība, tai skaitā autoratlīdzība, kas saistīta ar pasākuma nodrošināšanu, pakalpojuma sniedzēja transporta izmaksas);

8.3. pasākuma piekļuves (ieejas) maksa vai maksa par digitāla pasākuma norises nodrošināšanu;

8.4. transporta izdevumi (izdevumi par degvielu un transporta nomu) izglītojamo un pavadošo personu nokļūšanai uz pasākuma norises vietu un atpakaļ.

9. Izdevumi, kas saistīti ar pasākuma satura veidošanu, nav attiecināmi.

10. Finansējuma saņēmējs:

10.1. atbilstoši savstarpēji noslēgtajā finansēšanas līgumā noteiktajam termiņam iesniedz Kultūras ministrijā pārskatu par piešķirtā finansējuma izlietojumu un sasniegtajiem kvantitatīvajiem rādītājiem (4. pielikums);

10.2. pārskatu sagatavošanai, pārbaudei, parakstīšanai un iesniegšanai izmanto Valsts kases e-pakalpojumu ePārskati atbilstoši normatīvajiem aktiem par kārtību, kādā nodrošina informācijas apriti, izmantojot Valsts kases
e-pakalpojumus.

11. Mēneša laikā pēc pārskata saņemšanas Kultūras ministrija, izmantojot Valsts kases e-pakalpojumu ePārskati, pārbauda pārskata atbilstību piešķirtā finansējuma izlietojumam un apstiprina pārskatu, lai nodrošinātu informāciju grāmatvedības ierakstu veikšanai.

12. Finansējuma atlikumu pēc pārskata izlietojuma apstiprināšanas drīkst izmantot nākamajam programmas īstenošanas pārskata periodam.

13. Par finansējuma izlietojuma atbilstību šo noteikumu prasībām un citiem normatīvajiem aktiem atbild finansējuma saņēmējs.

14. Kultūras ministrija atbilstoši savstarpēji noslēgtā finansēšanas līguma nosacījumiem kontrolē finansējuma izlietojuma atbilstību šo noteikumu prasībām.

15. Ja finansējums nav izlietots atbilstoši šiem noteikumiem vai savstarpēji noslēgtajam finansēšanas līgumam, Kultūras ministrijai ir tiesības pieprasīt finansējuma saņēmējam dokumentus, kas apliecina attiecīgus izdevumus un norises satura atbilstību, kā arī pārskaitītā finansējuma vai tā daļas atmaksu mēneša laikā pēc attiecīga pieprasījuma nosūtīšanas dienas.

16. Ja finansējuma izmaksa tiek pārtraukta vai finansējuma saņēmējs veicis pārskaitītā finansējuma atmaksu, Kultūras ministrija var lemt par neizlietotā finansējuma piešķiršanu citiem ar programmas īstenošanu saistītiem mērķiem.

Ministru prezidents A. K. Kariņš

Kultūras ministrs N. Puntulis